Buitelander vas ná moord op afgetrede polisiehoë(Argieffoto: Marcus Trapp/pixabay) ŉ Verdagte is vasgetrek net meer as twee maande ná die moord op ŉ afgetrede polisieoffisier van die Oos-Kaap. Brig. Joseph Jongile, voorheen hoof van die Oos-Kaapse polisie se operasionele reaksiedienste, is op 14 Julie dood toe drie mans hom en sy gesin in hul huis aangehou het in wat vermoedelik ŉ huisrooftog was. Jongile is doodgeskiet en sy gesin is van bankkaarte, Jongile se vuurwapen, fietse en ander waardevolle items beroof. Die Valke het die ondersoek oorgeneem. Kapt. Yolisa Mgolodela, woordvoerder van dié eenheid, sê die 28-jarige buitelander is Donderdag ná ŉ gesamentlike intelligensie-gedrewe operasie in Mpumalanga aangekeer. “Die verdagte sal binnekort in die hof verskyn op aanklag van moord en roof. Meer inhegtenisnemings is op hande terwyl die ondersoek voortduur,” sê Mgolodela.